b'\n_START_ARTICLE_\nAksel Bjerke\n_START_SECTION_\nKommunestyret under okkupasjonen\n_START_PARAGRAPH_\nAksel Bjerke var medlem av Nasjonal Samling og da rikskommiss\xc3\xa6r Terboven oppl\xc3\xb8ste alle politiske parti bortsett fra NS, ble den valgte ordf\xc3\xb8reren i S\xc3\xb8r-Fron, Egil Hern\xc3\xa6s arrestert og Bjerke ble utnevnt til ordf\xc3\xb8rer. Kommunestyret skiftet navn til \xe2\x80\x9dHeradsting\xe2\x80\x9d. F\xc3\xb8rerprinsippet ble innf\xc3\xb8rt, ordf\xc3\xb8reren skulle ta alle avgj\xc3\xb8relser selv, men etter r\xc3\xa5d fra tingsmedlemmene. Bjerke fikk problemer med \xc3\xa5 f\xc3\xa5 oppnevnt heradsting, han foreslo to kvinner, for f\xc3\xb8rste gang i S\xc3\xb8r-Frons kommunalhistorie, men de betakket seg. Tinget ble s\xc3\xa5 sammensatt av NS-medlemmer og sympatis\xc3\xb8rer._NEWLINE_H\xc3\xb8sten 1944 ba Bjerke om \xc3\xa5 f\xc3\xa5 slippe ordf\xc3\xb8rervervet, men han ble sittende til krigens slutt. Han ble da straks arrestert og internert i Folkets hus p\xc3\xa5 Harpefoss. I februar 1948 ble Bjerke d\xc3\xb8mt til bot, soning, tap av statsborgerlige rettigheter (stemmerett og rett til \xc3\xa5 ha offentlige stillinger), og dessuten ble han som andre NS-b\xc3\xb8nder unntatt fra tilskuddsordninger.\n_START_SECTION_\nRehabilitering\n_START_PARAGRAPH_\nI S\xc3\xb8r-Fron gikk rehabiliteringen relativt raskt for seg. Han hadde blitt frad\xc3\xb8mt sin stilling som l\xc3\xa6rer for all tid, men i 1953 var han tilbake i skolestua. Det var heller ikke lenge f\xc3\xb8r han var tilbake i kommunalpolitikken. Han ble valgt inn i herredsstyret for Bondepartiet i 1951, var med i byggekomiteen for framhaldsskolen i 1952, nemnda for restaurering av kirken i 1953. Fra 1955 satt han igjen i formannskapet og fikk fire stemmer som ordf\xc3\xb8rerkandidat.'